Oudminister Zwane in hof oor EstinaDie beskuldigdes het Woensdag in die hof verskyn. (Foto: Verskaf) Mosebenzi Zwane, voormalige minister van minerale hulpbronne, word nou ook aangekla weens sy beweerde aandeel in die omstrede Estina-suiwelprojek van R280 miljoen. Zwane het Woensdag in die Bloemfonteinse landdroshof op aanklagte van korrupsie en bedrog verskyn kort nadat hy hom aan die polisie oorgegee het. Zwane het saam met Ugeshni Govender, voormalige werknemer van die Gupta-verwante maatskappy Sahara, en Ronica Ragavan, voormalige direkteur van die Gupta-verwante Islandsite, in die beskuldigdebank verskyn voordat Zwane borgtog van R20 000 toegestaan is. Govender is borgtog van R10 000 toegestaan. Ragavan is tans op waarskuwing uit. Hulle sal in November saam met verskeie medebeskuldigdes weer in die hof verskyn. Verskeie regeringshoës in die Vrystaat word jare lank al daarvan verdink dat hulle die Estina-suiwelproduk as ŉ melkkoei gebruik het om regeringsfondse te tap. Klagtes teen die verdagtes hou verband met ŉ studie wat die Vrystaatse departement van landbou gedoen het om te bepaal of die Estina-suiwelprojek uitvoerbaar is. Zwane was destyds die Vrystaatse LUR vir landbou toe die projek van stapel gestuur is. Lees al Maroela Media se berigte oor die omstrede Estina-suiwelprojek hier.